Sabit maqnit və maqnit sahəsi
Maqnetik maddələrin müəyyənləşdirilməsi
Ləvazimat: plastmas düymə, şüşə kürə,
kibrit çöpü, mismar, iynə, gümüş qaşıq, mis
naqil parçası, pozan, maqnit.
İşin gedişi:
1. Maqniti növbə ilə masa üzərindəki cisimlərə
yaxınlaşdırın.
2. Hansı cisimlərin maqnit tərəfindən cəzb
olunduğunu, hansıların isə cəzb olunmadığını
müəyyən edin.
Müzakirə edin:
1. Hansı cisimlər maqnit tərəfindən cəzb olundu?
2. Hansı maddələrdən hazırlanmış cisimləri maqnit cəzb etmir?
Fəaliyyət zamanı bəzi cisimlərin maqnit tərəfindən cəzb olunduğunu, bəzilərinin isə
cəzb olunmadığını müşahidə etdiniz. Maqnetik maddələrdən hazırlanmış cisimlər
maqnit tərəfindən cəzb olunur.
Tərkibində dəmir, nikel və ya kobalt olan maddələr maqnetikdir. İynə poladdan
hazırlanır, poladın tərkibində isə dəmir var. Buna görə də iynə maqnit tərəfindən cəzb
olunur.
Şüşə və plastmas, həmçinin taxta və kağızın tərkibindəki sellüloza maqnit tərəfindən
cəzb olunmayan maddələrdir. Maqnit tərəfindən cəzb olunmayan maddələrə qızıl,
gümüş və mis kimi metalları da misal göstərmək olar.
DÜŞÜN • MÜZAKİRƏ ET • PAYLAŞ
Maqnitin köməyi ilə hansı növ qarışıqları ayırmaq mümkündür? Qarışıqdakı maddələr bir-birindən
nə ilə fərqlənməlidir?