Sözlük
Ardıcıl birləşmə - lampaların cərəyan
mənbəyinə bir-birinin ardınca
birləşdirilməsidir.
Cərəyan şiddəti - naqilin en kəsiyindən bir
saniyədə keçən elektrik yükünün miqdarıdır.
Cismin elektrik yükü - ədədi qiymətcə cismin
artıq və ya çatışmayan elektronlarının yüklərinin
cəmidir.
Dielektriklər - sərbəst yükdaşıyıcıları olmayan
maddələrdir.
Elektrik cərəyanı - elektrik yükü olan
zərrəciklərin nizamlı hərəkətidir.
Elektrik qarşılıqlı təsiri - yüklü zərrəciklər
arasında itələmə və ya cəzbetmə kimi təzahür
edən qüvvədir.
Elektrik qüvvəsi - yüklü zərrəcik və ya cismə
elektrik sahəsi tərəfindən təsir edən qüvvədir.
Elektrik sahəsi - elektrik yükü ətrafında
mövcud olan və elektrik qüvvəsini ötürən
vasitədir.
Elektrik sahəsinin intensivliyi - sınaq yükünə
təsir edən elektrik qüvvəsinin həmin yükün
miqdarına nisbətidir.
Elektrik sahəsinin qüvvə xətləri - elektrik
sahəsini təsvir edən xətlərdir.
Elektrik yükdaşıyıcıları - elektrik yüklü
zərrəciklərdir.
Elektriklənmə ardıcıllığı - müxtəlif
maddələrdən hazırlanmış cisimləri bir-birinə
sürtdükdə elektronların hansı cisimdən hansına
keçdiyini bildirir.
Elektroskop - cisimlərin elektrik yüklü olub-
olmadığını müəyyən etmək üçün istifadə
olunan cihazdır.
Elementar yük - təbiətdə rast gəlinən ən kiçik
elektrik yüküdür.
Gərginlik - mənbənin bir kulon yükə verdiyi
enerjini ifadə edən kəmiyyətdir.
İnduksiya ilə elektriklənmə - neytral cismin
toxunma olmadan yüklü cismin təsiri ilə
yüklənməsidir.