II hissə
Hansı halda zərrəciklər bir-birinə elektrik qüvvəsi ilə təsir etmir?
İşin gedişi:
• Şəkildə a və b zərrəcikləri göstərilmişdir.
a zərrəciyinin elektron, b zərrəciyinin isə növbə ilə elektron, proton və neytron olduğunu qəbul
edin. Hansı halda zərrəciklər arasında elektrik qüvvəsinin olmayacağını müzakirə edin.
İonlar
Bəzi hallarda neytral atom elektron ala bilər və ya elektron verə
bilər. Atom elektron aldıqda mənfi, elektron verdikdə isə müsbət
yüklü zərrəciyə çevrilir. Bunun səbəbi elektron almış atomda
elektronların sayının protonların sayından çox, elektron vermiş
atomda isə az olmasıdır.
Elektron itirmiş və ya özünə əlavə elektron birləşdirmiş
atom ion adlanır.
Elektron itirmiş atom müsbət ion, əlavə elektron qazanmış atom
isə mənfi ion adlanır. İonun elektrik yükü onu təşkil edən
zərrəciklərin elektrik yüklərinin cəminə bərabərdir (şəkil 3).
Məsələ həlli
Elektrik yükü -2e olan ionun
nüvəsində 16 proton var. Həmin
iondakı elektronların sayını tapın.
Həlli. Elektronların sayını n ilə işarə
etsək, iondakı elektronların ümumi
yükü n(-e), protonların ümumi yükü
isə 16e olar. İonun elektrik yükü isə
bu yüklərin cəminə bərabərdir:
n(-e) + 16e = -2e
-ne = -2e -16e
-ne = -18e
n = 18
Cavab: 18